Was wundert Ihr Euch noch/ Ihr Rose der Jungfrawen/
Daß diese purpur Roß die Ihr kaum auffgefast
In Ewr schneeweissen Hand so vnversehns erblast?
So wird Ewr schöner Leib/ nach dem Er abgehawen/
Vons Todes scharffer Seens in kurtzem seyn zu schawen.
Diß was Ihr jtzt an Euch so lieblich fünckeln last/
Der Halß/ der Mund/ die Brust/ sol werden so verhast/
Daß jedem/ der sie siht/ davon wird hefftig grawen.
Ewr Seufftzer ist vmbsonst! nichts ist das auff der Welt/
So schön es jmmer sey Bestand vñ Farbe helt/
Wir sind von Mutter-Leib zum vntergang erkohren.
Mag auch an Schönheit was/ der Blum zu gleichen seyn?
Doch/ eh sie recht noch blüht verwelckt vnd felt sie ein/
So greifft der Todt nach vns/ so bald wir sind gebohren.